חוק למניעת הסתננות (עבירות ושיפוט) (הוראת שעה), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2530, עמ' 544, 2016-02-11T00:00:00+02:00
חוק למניעת הסתננות (עבירות ושיפוט) (הוראת שעה), התשע"ו–2016 (להלן – החוק), התקבל בקריאה שניה ושלישית ביום כ"ט בשבט התשע"ו (8 בפברואר 2016). חוק זה עניינו להחליף את סעיפים  32ד ו-32כא לחוק למניעת הסתננות (עבירות ושיפוט), התשי"ד–1954 (להלן – החוק למניעת הסתננות), שקובעים את התקופה המרבית לשהיית מסתננים במרכז השהייה.
החוק קובע בהוראת שעה התקפה עד תום תוקפו של פרק ד' לחוק למניעת הסתננות, כי אם מצא ממונה ביקורת גבולות שקיים קושי בביצוע גירושו של מסתנן למדינת מוצאו, הוא רשאי להורות כי המסתנן ישהה במרכז שהייה עד לגירושו מישראל, יציאתו ממנה או מועד אחר שיקבע הממונה, לתקופה מרבית של 12 חודשים. 
בנוסף, החוק קובע כי הוראת שהייה שניתנה למסתנן לפני תחילת חוק זה שנקבעה בה תקופה שהייה העולה על 12 חודשים, יראו אותה כאילו נקבעה בה תקופת שהייה של 12 חודשים וזאת אלא אם כן קבע ממונה ביקורת הגבולות לעניין אותו מסתנן תקופת שהייה קצרה יותר.